Չորրորդ բաժնում Սրբազան Հայրը անդրադարձաւ ընտանեկան, ընկերային, կրօնական եւ ազգային արժէքների ինչպէս նաեւ աստւածային ու բարոյական չափանիշերի՝ արդարութեան, ճշմարտութեան, սրբութեան, հաւատքի, ճշմարիտ քաջութեան, իրաւունքի, փոխադարձ յարգանքի, զիջողութեան եւ հասկացողութեան, իրաւունքների պաշտպանութեան եւ այլ երեւոյթների մասին եւ կարեւորութեամբ յիշեցրեց, որ դրանք են կազմելու մեր անհատական եւ հաւաքական կեանքի կայունութեան, յաջողութեան եւ առողջ վիճակի գոյատեւման երաշխիքը եւ աւելացրեց՝ որ ներկայ աշխարհայնացման ու արեւմտեան աշխարհից եկող անաստւածութեան, ապաբարոյականացման, ապազգայնացման, արժէքները ոտնակոխելու, սրբութիւնները պղծելու, ընտանեկան առողջ կառոյցի եւ ընկերաբարոյական հիմքերը խորտակելու հոսանքը զօրեղ կերպով իր հետ աւելում ու տանում է ամէն ինչ, ընդ որում նաեւ մեր նոր սերնդի առողջ նկարագիրն ու հոգեիմացական ու բարոյական զօրութիւնը։ Այս իրավիճակի դիմաց մեր զաւակներին պիտի ներկայացնենք կրօնաբարոյական ճշմարտութիւնները եւ յստակ նրանց առաջ դնենք Աստւածաշնչեան երկու ճանապարհները եւ մարգարէի ասածի համաձայն սովորեցնենք նարնց, որ իրենք կեանքի ճանապարհը ընտրեն եւ ոչ թէ մահւան։ Եւ նրանց մէջ խորապէս արմատաւորենք պատասխանատւութեան եւ հաշւետւութեան գիտակցութիւնը, բացատրելով՝ որ ընտրութիւնը իրենց տրւած աստւածապարգեւ իրաւունքն է, բայց միաժամանակ, իւրաքանչիւր անձ պիտի պատրաստ լինի իր որոշումների, մտածումների եւ արարքների հետեւեանքները կրելու եւ պատասխանատւութիւնը ստանձնելու։